Live in Studio: Bosnian Blue
Live in Studio: Bosnian Blue Sinan Alimanović International Band je peti jazz album pod umjetničkim vodstvom jazz pijaniste, kompozitora, dirigenta, aranžera, vođe ove muzičke grupe i profesora Sinana Alimanovića. Riječ je o koncertnom snimku koji je održan 21. marta, 2016. godine, u okviru 32. međunarodnog festivala Sarajevska zima u saradnji sa Muzičkom produkcijom RTV BiH (Studio MGKS). Nosač zvuka Live in Studio: Bosnian Blue objavljen je 23. maja, 2017. godine uz podršku Ministarstva kulture i sporta Kantona Sarajevo, a pri izdavačkoj kući ŠDC. U pripremu albuma uključeni su istaknuti domaći umjetnici: autor ilustracije omota na CD-u je likovni umjetnik Safet Begić, dizajner CD omota je Samir Plasto, ton majstor i jedan od muzičkih producenata albuma, uz Sinana Alimanovića i Ashara Kurtovića, je Denis Čabrić, a umjetnička producentica je Lejla Alimanović. Američki jazz, uvjetno rečeno, pada na plodno bosansko tlo čineći fini filigranski vez isprepleten bosanskim blue tonovima, emocijom i odnosom prema podneblju i duši bosanskog čovjeka. Taj, ćilim, sag ili tepih, u Sinanovoj interpretaciji postaje snažna poveznica sa izvornom bosanskom dušom, onim bosnian blue osjećajem što blues, jazz i tradicijsku bosansku pjesmu posprema pod zajednički nazivnik sjajne izvedbe banda. Alimanovićev jazz ustvari slika bosnian blue – Dinko H. Sansky